איוואן פרישיץ'

איוואן פרישיץ' (בקרואטית: Ivan Perišić; נולד ב-2 בפברואר 1989 בספליט) הוא כדורגלן קרואטי המשחק בעמדת הקשר ההתקפי בפ.ס.וו. איינדהובן מהליגת העל ההולנדית ובנבחרת קרואטיה. כשהיה נער הצטרף פרישיץ' לקבוצות הנוער של מועדון הפאר הקרואטי המקומי, היידוק ספליט, וכבר מגיל צעיר הותיר רושם רב. כבר בגיל 17 בלבד, פרישיץ' קיבל הצעות ממספר רב של מועדונים ברחבי יבשת אירופה, כולל אנדרלכט הבלגית, פ.ס.וו. איינדהובן ואייאקס ההולנדיות, טרבזונספור הטורקית, הרטה ברלין והמבורג מגרמניה. לבסוף, החליט פרישיץ' לחתום דווקא במועדון הצרפתי סושו. לאחר המעבר מספליט לצרפת, קיבל פרישיץ' בתקשורת המקומית הקרואטית את הכינוי "אלוישה אסנוביץ' החדש", על שם קשר קרואטי מקומי ששיחק גם הוא בצרפת. בעונת 2006–2007, שיחק בקבוצת הנוער של סושו, ולאחר מכן, קודם לסגל הבוגר של הקבוצה, אך לא שיחק כלל במסגרת ליגת העל הצרפתית. בשנת 2009, הושאל לחצי עונה לקבוצת רוסלארה מליגת העל הבלגית, בה קיבל לראשונה בקריירה דקות משחק בליגות הבוגרים. במדי קבוצתו הזמנית הבלגית, שיחק פרישיץ' ב-18 משחקי ליגה, בהם כבש 5 שערים. בעקבות טבילת האש שלו בבלגיה, מועדון הפאר הבלגי קלאב ברוז' החליט להחתימו ב-26 באוגוסט 2009, תמורת 250,000 אירו ששולמו לסושו. פרישיץ' חתם בברוז' על חוזה לשלוש שנים. מבקרי הכדורגל בבלגיה, צפו עתיד מזהיר לכדורגלן הצעיר בן ה-20 בלבד, עוד לפני תחילת העונה. בעונת 2010–2011, עונתו השנייה בלבד בברוז', פרישיץ' סיים כמלך השערים של ליגת העל הבלגית לאחר שכבש 22 שערים עבור קבוצתו. בנוסף לתואר מלך השערים, הוא זכה בבחירות גם לתואר "כדורגלן השנה בבלגיה". ב-23 במאי 2011, פרישיץ' חתם על חוזה לחמש שנים במועדון הבונדסליגה, בורוסיה דורטמונד. סכום ההעברה המשוער עמד על סך כ-5 מיליון אירו. איוואן ערך את הופעת הבכורה שלו בגרמניה ב-5 באוגוסט, בניצחון הביתי 1–3 של קבוצתו נגד המבורג, לאחר שנכנס כמחליף במקום כריס לב בדקה ה-76 של המשחק. ב-13 בספטמבר 2011, כבש את שערו הראשון עבור המועדון, במסגרת משחק ליגת האלופות נגד ארסנל האנגלית, שער שוויון מאוחר בבעיטת יעף מהאוויר, לאחר שנכנס כמחליף למשחק בדקה ה-69. ב-14 באוקטובר 2011, הוא כבש את שער הליגה הראשון שלו בקבוצה, בניצחון 0–2 מול ורדר ברמן, כאשר בשלב מאוחר יותר של המשחק הוא גם הורחק בכרטיס צהוב שני. ב-21 באפריל 2012, פרישיץ' כבש את שער היתרון 0–1 במשחק החשוב נגד בורוסיה מנשנגלדבך, משחק שהסתיים בניצחון 0–2 כאשר את השער השני כובש היפני שינג'י קגאווה, ובעקבות הניצחון במשחק דורטמונד פתחה פער של נקודות בדרך לאליפות בונדסליגה שמינית במספר. בנוסף, כבר בעונתו הראשונה במועדון פרישיץ' היה שותף לדאבל ההיסטורי של דורטמונד בסיום עונת 2011–2012, כאשר זכה יחד עם קבוצתו גם בגביע הגרמני לאחר ניצחון 2–5 בגמר מול היריבה המושבעת, באיירן מינכן. בינואר 2013, עבר מבורוסיה דורטמונד לוולפסבורג מהבונדסליגה, בעיקר בשל אי שביעות רצונו מכמות דקות המשחק להן זכה בקבוצה. ב-30 באוגוסט 2015 חתם פרישיץ' באינטר מילאנו לחמש שנים עבור 19 מיליון אירו. ב-13 באוגוסט 2019 הושאל לעונה אחת לבאיירן מינכן תמורת 5 מיליון אירו, עם אופציה לרכישה בסוף העונה. ב-31 באוגוסט, במשחק הבכורה שלו בהרכב, כבש שער בכורה ובישל שער נוסף בניצחון קבוצתו 6–1 על מיינץ 05. בעונת 2019/20 פריסיץ' לקח חלק פעיל בקבוצה שזכתה בטרבל היסטורי, כולל שער במשחק ההיסטורי נגד ברצלונה שהסתיים בניצחון 2–8 עבור באיירן מינכן. עם תום תקופת ההשאלה, הוחלט כי פריסיץ' יחזור לאינטר, והיה חלק משמעותי מעונת האליפות של אינטר, הראשונה מאז עונת הטרבל. ב-31 במאי 2022 חתם פרישיץ' על חוזה לשנתיים בטוטנהאם הוטספר מהפרמייר ליג האנגלית. ב-6 באוגוסט ערך הופעת בכורה בקבוצה, בניצחון 1–4 על סאות'המפטון. ב-19 בינואר 2024 חזר לאחר 17 וחצי שנה לקבוצת נעוריו היידוק ספליט והושאל עד לסוף העונה. בסיום העונה חתם באופן קבוע בקבוצה אך שוחרר באוגוסט כי ניהל משא ומתן עם אחת הקבוצות מהליגה האיטלקית. ב-18 בספטמבר 2024 חתם פרישיץ’ בפ.ס.וו. איינדהובן לעונה אחת. פרישיץ' ייצג את קרואטיה לאורך שנות נעוריו במדי כל נבחרות קרואטיה הצעירות. ב-26 בינואר 2011, בגיל 21, זומן לראשונה לסגל הבכיר של קרואטיה. מאז, הוא מזומן באופן קבוע למשחקי הנבחרת וכמו כן גם משחק בהרכבה. פרישיץ' נכלל בסגלה של נבחרת קרואטיה לטורניר הגמר של יורו 2012 ו-2016 וכן של מונדיאל 2014 ומונדיאל 2018. בגמר מונדיאל 2018 כבש את השער הראשון לזכות נבחרתו, במשחק שהסתיים בתוצאה 2–4 לצרפת. נכלל בסגל נבחרת קרואטיה לטורניר מונדיאל 2022. נכלל בסגל נבחרת קרואטיה לטורניר יורו 2024. בורוסיה דורטמונד בונדסליגה (1): 2011/2012 הגביע הגרמני (1): 2011/2012 וולפסבורג הגביע הגרמני: 2014/2015 הסופר קאפ הגרמני: 2015 באיירן מינכן בונדסליגה: 2019/2020 הגביע הגרמני (1): 2019/2020 ליגת האלופות: 2019/2020 אליפות איטליה: 2020/2021 הסופר קאפ האיטלקי: 2021 גביע האיטלקי: 2021/2022 נבחרת קרואטיה סגנות גביע העולם בכדורגל: 2018 מדיה וקבצים בנושא איוואן פרישיץ' בוויקישיתוף איוואן פרישיץ', ברשת החברתית אינסטגרם איוואן פרישיץ', באתר Transfermarkt איוואן פרישיץ', באתר Fussballdaten.de (בגרמנית) איוואן פרישיץ', באתר Soccerway איוואן פרישיץ', באתר BDFutbol איוואן פרישיץ', באתר WorldFootball.net איוואן פרישיץ', באתר National Football Teams איוואן פרישיץ', באתר FootballDatabase.eu איוואן פרישיץ', באתר ESPN רשמית:איוואן פרישיץ' הושאל לעונה אחת לבאיירן מינכן, באתר ערוץ הספורט, 13 באוגוסט 2019 שער ובישול לאיוואן פרישיץ' בהופעת הבכורה בהרכב, באתר ערוץ הספורט, 31 באוגוסט 2019 רכש מרשים: איוון פרישיץ' חתם בטוטנהאם, באתר ערוץ הספורט, 31 במאי 2022 Croatia Squad בחשבון הטוויטר הרשמי של התאחדות הכדורגל הקרואטית, 9 בנובמבר 2022 Croatia head coach Dalić presents preliminary EURO 2024 squad באתר הרשמי של פדרציית הכדורגל הקרואטית, 20 במאי 2024 (באנגלית)